  ИА «Удмуртия» Удмуртиысь школаос выль дышетскон арлы 99 процентлы дась. Журналистъёслы со сярысь вераз элькунысь дышетонъя но тодосъя министрлэн воштӥсез Игорь Белозёров. 30-тӥ гудырикошконлы улосвылысь 13 дышетсконниос кутымтэ на: 9 — Пичи Пурга ёросын, быдэн 2 — Шаркан но Якшур-Бодья ёросъёсын. «Со школаос выль дышетскон арлы дасяськон ужъёсты ӧз йылпумъялэ на. Дышетскон ар кутсконлы уз вуттэ шуыса кышкытлык ӧвӧл. 1–2 куарусёнэ линейкаос ортчо, 3–4 куарусёнэ — шутэтскон нуналъёс. Нош 5-тӥ куарусёнэ ни ваньзы партаос сьӧры пуксёзы», — валэктӥз министрлэн воштӥсез. Игорь Белозёровлэн верамезъя, 13 школаосын, кытын ужъёс йылпумъямтэ на, дышетон уж ӝеганъёстэк кутскоз. Куд-ог школаосын 1-тӥ куарусёнлы дась ӧвӧл нимаз люкетъёсыз, кылсярысь, спортзалъёс яке сиськонниос. Озьыен, дышетонэз сое лыдэ басьтыса радъялозы: шуом, физкультура кырын ортчылоз яке одӥгаз нуналэ пиналъёсты уз сюдэ но урокъёсты вакчиятозы. Таяз арын Удмуртиын 1 сюрс 376 дышетон юртъёс пиналъёслы ӧсъёссэс усьтозы. Со сяна, 2016-тӥ арын 1-тӥ куарусёнлы улосвылысь вань дышетсконниосын видеоэскерон сӧзнэтъёс пуктэмын луозы. Тегъёс: Дышетон Удмуртия пиналъёс школаос Дышетонъянонаукаяминистерство  